સૌરમંડળ ઉપર સૂર્યની જે અસરો થાય છે, એનો અભ્યાસ કરવા માટે ભૌતિકશાસ્ત્રીઓએ એક ખાસ પ્રકારની વિદ્યાશાખાનો આવિષ્કાર કર્યો છે, જે ‘હેલિયોફિઝીક્સ’ તરીકે ઓળખાય છે. નાસા સંચાલિત ‘ગોડાર્ડ સ્પેસ ફ્લાઈટ સેન્ટર’માં હેલિયોફિઝીક્સ સાયન્સ ડિવિઝનની શાખા કાર્યરત છે, અને એના ડિરેક્ટર એલેક્સ યંગ નાસાના સોલાર મિશન સાથે સંકળાયેલા છે. એલેક્સ યંગ અને એમની ટીમ દાયકાઓથી સૂર્યના ગોળા પર થતી ગતિવિધિઓ અને સૌરમંડળ પર પડતી એની અસરોનો અભ્યાસ કરી રહી છે. સોલાર મિશનનો મૂળ હેતુ ‘સ્પેસ વેધર’ને સમજવાનો છે. પૃથ્વીના નિવાસીઓ માટે સ્પેસ વેધર એટલે સૂર્યની અસરોને લીધે સૌરમંડળ તેમજ પૃથ્વીના વાતાવરણમાં થતા ફેરફારો.